****

**Čas stvorenia 2025**

**Ekumenická bohoslužba**

(vybrané časti)

*(Časti* obyčajným písmom *sú určené osobe, ktorá bohoslužbu vedie – liturguje, časti* **hrubým** *sú určené všetkým účastným na bohoslužbe, časti kurzívou sú poznámky k bohoslužbe.*

*Biblické texty sú podľa ekumenického prekladu Biblie.)*

Privítanie a úvodné slová

Pieseň s námetom stvorenia

Pozdrav a úvodná modlitba

V mene Boha Otca, i Syna, i Ducha Svätého.

**Amen.**

Poďme, klaňajme sa Bohu, Stvoriteľovi všetkého, ktorý nás volá, aby sme bývali v pokojných príbytkoch, v bezpečných obydliach, na miestach bezstarostného odpočinku.

**Zhromažďujeme sa s vďačnosťou za Božie stvorenie, túžime po spravodlivosti a mieri.**

Poďme, nasledujme Pána Ježiša Krista, ktorý zmieruje všetko a vedie nás cestou spravodlivosti, aby sa púšť mohla stať ovocným sadom a sad aby mal cenu lesa.

**Chceme kráčať v šľapajach Krista, hľadať uzdravenie pre stvorenie a mier pre všetkých ľudí.**

Poďme, nechajme sa pohnúť Duchom Svätým, dychom života, ktorý je na nás vyliaty, aby obnovil zem a súlad celého stvorenia.

**Chválime Boha, ktorý oživuje zem a volá nás, aby sme boli tvorcami pokoja a usilovali sa o mier so všetkým stvorením.**

Pokoj bude dielom spravodlivosti a jej výsledkom bude mier i bezpečnosť naveky.

**Bože spravodlivosti a pokoja, zhromažďujeme sa v Tvojej prítomnosti, v jednote so všetkými živými bytosťami. Prichádzame s nádejou, uctievame Ťa a zaväzujeme sa žiť ako dobrí správcovia Tvojho sveta.**

Nech naše modlitby stúpajú ako kadidlo a naša bohoslužba nech je piesňou lásky k celému stvoreniu.

**Ďakujeme Ti, Pane, že si dal celému stvoreniu život! Ďakujeme Ti, Bože, za život našich blížnych – ľudí i všetkých ostatných tvorov.**

Keď sa zhromažďujeme, zdieľame nádej a utrpenie našich sestier a bratov v celom stvorení.

**V spoločenstve s vlnami mora a s hojdaním stromov vo vetre spoločne vyznávame slová Žalmu 139, 14: „Chválim ťa, že si ma utvoril tak zázračne.“ Milujeme Ťa, Bože! Amen.**

*(prevzaté z a upravené podľa rannej modlitby vedenej ACT Alliance v Ekumenickom centre Svetovej rady cirkví v Ženeve)*

Responzórny žalm

Žalm 148,1-13

1 Haleluja! Chváľte Hospodina z nebies, chváľte ho na výsostiach!

2 Chváľte ho, všetci jeho anjeli, chváľte ho, všetky jeho zástupy!

3 Chváľte ho, slnko i mesiac, chváľte ho, všetky jagavé hviezdy!

4 Chváľte ho, nebesia nebies i vody, ktoré sú nad nebesami!

5 Kiež chvália meno Hospodina, lebo on rozkázal a boli stvorené.

6 Postavil ich na večné veky; vydal rozkaz, ktorý nepominie.

7 Chváľte Hospodina zo zeme: morské obludy i všetky oceány,

8 oheň, ľadovec, sneh i hmla, víchrica, čo spĺňa jeho slovo,

9 vrchy a všetky pahorky, ovocné stromy a všetky cédre,

10 divá zver a všetok dobytok, plazy a okrídlené vtáctvo,

11 pozemskí králi a všetky národy, kniežatá a všetci sudcovia zeme,

12 mládenci a panny, starí i mladí!

13 Kiež chvália meno Hospodina, lebo len jeho meno je vyvýšené;
 jeho veleba je nad zemou i nebom.

Pieseň s námetom stvorenia

Úvod k vyznaniu hriechov

Celé stvorenie je plné chvály Boha a my sme povolaní, aby sme sa k nej pripojili s radosťou, spravodlivosťou a pokojom. Keď sa však rozhliadneme okolo seba, vidíme konflikty a ničenie.

Uznávame: My sami spôsobujeme konflikty a ničenie a často sa nám nedarí kráčať cestou mieru. Všade na tejto planéte spôsobujú ľudia veľké škody - a hoci vieme, že rozsah ničenia sa líši - všade sú medzi obeťami nášho hlbokého konfliktu so stvorením aj ľudia.

Príliš často sa nám nedarí žiť tak, ako by sme mali žiť. Nedarí sa nám byť ambasádormi mieru, spravodlivosti a zmierenia.

Vyznajme svoje hriechy. Predstúpme pred Trojjediného Boha a prosme o odpustenie a obnovenie.

Vyznanie viny/hriechov

*(vedené dvoma vedúcimi)*

*Bože Stvoriteľu,*

Bože oceánov,

Bože zeme a všetkého, čo je na nej:

Ty si stvoril tento svet mocou svojho slova.

Utvoril si človeka svojimi rukami

a vdýchol si nám svoj dych.

Dal si nám túto zem ako dar -

zdroj našej identity a obživy.

Dal si nám schopnosť byť správcami toho, čo si stvoril.

*Milujúci Bože,*

zlyhali sme a zneužili sme dar, ktorý si nám dal.

Urazili sme Ťa a zneuctili sme to, čo si urobil.

Odpusť nám, že sme zradili Tvoju dôveru.

Odpusť nám našu chamtivosť a aroganciu.

Odpusť nám to, čo sme urobili Tvojej Zemi.

Odpusť nám to, čo sme urobili Tvojim oceánom.

Odpusť nám to, čo sme urobili Tvojim tvorom –

na zemi, na nebi, a v hlbinách.

*Bože súcitu,*

počuj nárek zeme, ktorá je teraz spustnutá,

vyčerpaná zlými skorumpovanými poľnohospodárskymi praktikami,

znečistením, ťažbou a odlesňovaním.

Počuj nárek ostrovov, potápajúcich sa v stúpajúcich moriach,

v oceánoch, ktorých objem sa zväčšuje roztápajúcim sa ľadom.

Počuj úzkostný nárek Matky Zeme –

búrku a sucho.

*Bože života,*

uzdrav svoju zranenú Zem.

Daj nám schopnosť vybrať si cestu, ktorá vedie k životu.

Veď nás po cestách spravodlivosti pre svoje meno,

aby sme znovu zakúsili Tvoj pokoj, Tvoj *šalom*

na zemi aj na mori.

O to Ťa prosíme v mene Toho,

ktorý prišiel, aby sme mali život v hojnosti –

Tvojho Syna, nášho Spasiteľa, Ježiša Krista.

**Amen.**

*(© 2012 Rev. James Bhagwan, Fidži, zdroj: https://www.oikoumene.org/resources/prayer-cycle/oceania)*

Zvestovanie odpustenia

Nech sa nad nami zmiluje náš Boh, odpustí nám naše previnenia a daruje nám nový život.

Boh nám skutočne sľúbil milosť a odpustenie:

*„Môj ľud bude bývať v pokojných príbytkoch, v bezpečných obydliach, na miestach bezstarostného odpočinku.“* (Izaiáš 32,18)

Radujme sa a majme dôveru vo svoje povolanie, žime tak, ako sme povolaní žiť, zmierení s Otcom, ako vyslanci Krista, naplnení Svätým Duchom.

Pieseň

*(Zaspievajte pieseň, ktorá chváli Boha ako Stvoriteľa. Ak je to možné, nájdite pieseň „Gloria“, ktorú zdieľajú všetky zúčastnené tradície.)*

Vzdávanie vďaky

Bože života, Bože lásky, Bože stvorenia. Ďakujeme Ti za všetky tie podivuhodné, úžasné a nesmierne tvory, ktoré si stvoril.

**Ďakujeme Ti, Bože, že máme možnosť obývať tento svet, a tešiť sa z jeho divov.**

Ďakujeme Ti, že nám dávaš lesy, ktoré nám poskytujú vzduch a v horúcich dňoch nám dávajú potrebný tieň.

**Ďakujeme Ti, že si nám dal slnko, ktoré jasne svieti a vyžaruje svoju energiu, a tiež dažde, ktoré osviežujú a vyživujú zem a dávajú jej zvláštnu vôňu.**

Ďakujeme Ti, že si nám dal úrodnú pôdu, ktorá nám poskytuje potravu a mnohým živým tvorom obživu.

**Daj nám poznať, že spoločenstvo na Zemi je demokraciou života ako celku, ktorá je založená na živých ekonomikách, ktoré sú miestnymi ekonomikami tých, ktorí obrábajú pôdu.**

Daj nám silu brániť rozmanitosť v prírode a v kultúre každého miesta tým, že budeme klásť spoločné dobro na prvé miesto, vedomí si toho, že všetky bytosti majú prirodzené právo na svoju obživu.

**Pomôž nám vážiť si každý druh** **rastlín a zvierat, každého človeka, a každú kultúru, pretože vieme, že každý z nich má svoju vnútornú hodnotu.**

Pomôž nám kráčať týmto svetom s vierou a nádejou. Pomáhaj nám starať sa o Tvoje stvorenie a chrániť ho, vážiť si zdroje, ktoré nám poskytuje, a uvedomovať si jeho konečnosť.

**Daj nám odvahu bojovať za život a byť odolní voči tým, ktorí ničia stvorenie, a tým, ktorí z toho ťažia pre svoje vlastné záujmy.**

Ďakujeme Ti za každý z našich životov, ktoré Ti odovzdávame skrze Ježiša Krista, nášho Pána, ktorý žije a kraľuje s Tebou a s Duchom Svätým.

**Amen.**

*(Zdroj: Zjednotená evanjelická luteránska cirkev, Argentína a Uruguaj.)*

Pieseň s námetom stvorenia

Biblické čítania

*(Po každom čítaní nasleduje tiché rozjímanie.)*

Izaiáš 32,14-18 *(ústredný text pre Čas stvorenia 2025)*

List Filipanom 4, 5-7

Evanjelium: Ján 14,15-17

Kázeň alebo spoločné zamyslenie

Pieseň s námetom stvorenia

Vyznanie viery – Nicejské vierovyznanie

*(Nicejské vierovyznanie je tu uvedené vo forme, v akej bolo predstavené v materiáloch na Týždeň modlitieb za jednotu kresťanov 2025, po korekciách.)*

**Veríme v jedného Boha,**

**Otca všemohúceho,**

**Stvoriteľa neba i zeme,**

**sveta viditeľného i neviditeľného.**

**Veríme v jedného Pána, Ježiša Krista,**

**jednorodeného Syna Božieho,**

**splodeného z Otca pred všetkými vekmi.**

**Svetlo zo Svetla, pravého Boha z Boha pravého,**

**splodeného, nie stvoreného,**

**jednej podstaty s Otcom,**

**skrze neho bolo všetko stvorené.**

**On pre nás ľudí a pre našu spásu zostúpil z nebies.**

**A mocou Ducha Svätého**

**vzal si telo z Márie Panny a stal sa človekom.**

**Za nás bol aj ukrižovaný za vlády Poncia Piláta,**

**zomrel a bol pochovaný,**

**ale tretieho dňa vstal z mŕtvych podľa Svätého písma.**

**A vystúpil do neba, sedí po pravici Otca.**

**A zasa príde v sláve súdiť živých i mŕtvych**

**a jeho kráľovstvu nebude konca.**

**Veríme v Ducha Svätého,**

**Pána a Oživovateľa,**

**ktorý vychádza z Otca.**

**Jemu sa zároveň vzdáva tá istá poklona a sláva**

**ako Otcovi a Synovi.**

**On hovoril ústami prorokov.**

**Veríme v jednu, svätú, všeobecnú a apoštolskú cirkev.**

**Vyznávame jeden krst na odpustenie hriechov**

**a očakávame vzkriesenie mŕtvych**

**a život budúceho veku.**

**Amen.**

Príhovorné modlitby

Modlitba Pánova – Otče náš

Modlime sa spoločne:

**Otče náš, ...**

Záver a požehnanie

Vzdávajme vďaku a chválu Najsvätejšej a Slávnej Trojici: Otcovi, Synovi a Duchu Svätému.

**Je to dôstojné a správne.**

Zaiste dôstojné je a spravodlivé, Teba oslavovať, žehnať Ti, chváliť Ťa, uctievať Ťa a ďakovať Ti, Stvoriteľ všetkého viditeľného i neviditeľného. Najvyššie nebesá a všetky ich mocnosti Ťa chvália; slnko, mesiac a všetky hviezdy; zem, moria a všetko, čo je v nich, nebeský Jeruzalem a zhromaždenie prvorodených, ktorí sú zapísaní v nebi; anjeli, archanjeli a nebeské zástupy, všetci spievajú, chvália Tvoju majestátnu slávu oslavnými hymnami, nekonečnými hlasmi a nadšeným volaním.

**Je to dôstojné a správne.**

S nimi a so všetkým stvorením voláme a prehlasujeme:

*(trikrát):* **Svätý Bože. Svätý mocný. Svätý nesmrteľný. Zmiluj sa nad nami.**

Choďte v pokoji, bratia a sestry, žite v pokoji so stvorením...

A nech vás sprevádza požehnanie Najsvätejšej Trojice: Otca, Syna i Ducha Svätého, jediného Boha, ktorému patrí sláva na veky vekov.

**Amen.**

*(Zdroj: Liturgia sýrskej maronitskej cirkvi Antiochie. Anafora svätého Jakuba, brata Pána.)*



*Preklad z angličtiny a češtiny: Eva Guldanová, ThM.*